Mustafa Hilmi Hadžiomerović

Mustafa Hilmi ef. Hadžiomerović (1816. Kulen Vakuf- 10. februara 1895, Sarajevo) bio je prvi reis-ul-ulema u periodu Austro-Ugarske.

 Biografija 
Osnovno vjersko i opće obrazovanje stekao je u rodnom mjestu. Kraće vrijeme učio je medresu u Prijedoru, a zatim došao u Gazi Husrevbegov hanikah 1833. godine. U Hanikahu u Kuršumliji medresi učio je pred muderisom Mehmed Kučukom, a potom je pohađao predavanja sarajevskog muftije Muhameda Šakir  Muidovića i Muhamed Telalagića.

Godine 1837. otišao je u Istanbul u Hekim Čelebi medresu i nastavio nauke pred alimima tog vremena, Vidinlijom i Denizlijom. Nakon 15 godina naukovanja u Istanbulu, te kratkog muderizovanja u Bosanskom Novom, prihvata mjesto muderisa Kuršumli medrese u Sarajevu, a godinu dana kasnije biva imenovan za imama Arebi-atik džamije.

U to doba bio je član komisije osnovane za reformu prosvjete, nadzora nad školama i bibliotekama te planiranje i kontrolu budžeta za potrebe vjerskoprosvjetnih ustanova.

Kao poznavalac šerijatskog prava 1856. postavljen je za sarajevskog muftiju. Iako je obnašao funkciju muftije, Mustafa Hilmi Hadžiomerović nije prekidao muderisku službu, kao što će i kao reisu-l-ulema nastaviti držati predavanja sve do 1888. godine. Vršeći muftijsku službu, izdao je veliki broj fetvi. Okupaciona austro-ugarska uprava u jesen 1882. godine, imenovala ga je za prvog reisu-l-ulemu Islamske zajednice u Bosni i Hercegovini o čemu je Car dekretom donio odluku 17. oktobra 1882. godine, dok je svečano ustoličenje obavljeno u Konaku 15. decembra 1882. godine. Istim dekretom imenovana su i 4 člana Ulema-medžlisa.

Mustafa Hilmi Hadžiomerović podnio je ostavku na položaj reisu-l-uleme 1893. godine, a umro je 10. februara 1895. godine.

 Literatura 
 Noel Malcolm, Bosnia: A Short History, 1994 
 Fikret Karčić, The Bosniaks and the Challenges of Modernity: Late Ottoman and Hapsburg Times (1995)

 Reference 

Kategorija:Rođeni 1816.
Kategorija:Umrli 1895.
Kategorija:Biografije, Bihać
Kategorija:Imami
Kategorija:Reisul-uleme Islamske zajednice u Bosni i Hercegovini